b"\n_START_ARTICLE_\nKo\xc4\x8da Giovanni in Olinto Marinelli\n_START_PARAGRAPH_\nKo\xc4\x8da (italijansko Rifugio) Giovanni in Olinto Marinelli (2.120 m) je planinska postojanka v osrednjem delu Karnijskih Alp, ob ju\xc5\xbenem vzno\xc5\xbeju Cogliansa (nem\xc5\xa1ko Hohe Warte), najvi\xc5\xa1je gore Karnijcev._NEWLINE_Ko\xc4\x8da stoji na sedlu Morar\xc3\xaat med vrhovoma Pic Chiadinom in Florizom. Prvotna stavba je bila tod zgrajena \xc5\xbee leta 1901, sprva poimenovana po geologu in predsedniku furlanskega planinskega dru\xc5\xa1tva (SAF) Giovanniju Marinelliju, kasneje se je poimenovanju ko\xc4\x8de pridru\xc5\xbeil \xc5\xa1e njegov sin Olinto Marinelli, prav tako predsednik SAF, v spomin na plodno delovanje planinskega dru\xc5\xa1tva v 50. letih 20. stoletja._NEWLINE_Ko\xc4\x8da premore 50 le\xc5\xbei\xc5\xa1\xc4\x8d, odprta je v poletnem \xc4\x8dasu od junija do septembra, upravlja jo furlansko planinsko dru\xc5\xa1tvo, videmska sekcija italijanskega planinskega dru\xc5\xa1tva CAI. Poleg ko\xc4\x8de se nahaja terasa z razgledom na bli\xc5\xbenji Coglians, ju\xc5\xbeno ostenje Crete della Chianevate (Kellerspitzen), vzhodni del Karnijcev, vse do Julijskih Alp._NEWLINE_Ko\xc4\x8da je dostopna od zahodne strani po lahki ozna\xc4\x8deni poti od Ko\xc4\x8de Tolazzi (1.350 m, dolina Val di Bos, ob\xc4\x8dina Forni Avoltri) mimo planine Morar\xc3\xaat (1h 45'), nekoliko zahtevnej\xc5\xa1a je vzhodna pot, ki vodi do ko\xc4\x8de s cestnega mejnega prelaza Pl\xc3\xb6ckenpass / Passo di Monte Croce Carnico (1.360 m, 2h 30'), oz. kraja Timau (ob\xc4\x8dina Paluzza). Postojanka je glavno izhodi\xc5\xa1\xc4\x8de ju\xc5\xbenih pristopov na Coglians (2h 30'), zanimiv je tudi vzpon preko Floriza (2.184 m) na Monte Crostis (2.250 m)."